Agtulnog Kadagiti Papastor ni Jehova
“Agtulnogkayo kadagidiay mangidadaulo kadakayo ket agpasakupkayo, ta agtultuloy a bambantayanda dagiti kararuayo.”—HEB. 13:17.
1, 2. Apay nga inyarig ni Jehova ti bagina iti maysa a pastor?
INYARIG ni Jehova ti bagina iti maysa a pastor. (Ezeq. 34:11-14) Daytoy ti tumulong kadatayo a mangtarus no ania a kita ti Dios ni Jehova. Marikna ti naayat a pastor a responsabilidadna a salakniban ken aywanan dagiti karnero a tarakenna. Iturongna ida kadagiti lugar a pagaraban ken paginumanda (Sal. 23:1, 2); bantayanna ida iti aldaw ken rabii (Luc. 2:8); salaknibanna ida kadagiti animal a mangkaan kadakuada (1 Sam. 17:34, 35); ubbaenna dagiti urbon (Isa. 40:11); birokenna dagiti nayaw-awan, ken agasanna dagiti nadunor a karnero.—Ezeq. 34:16.
2 Gapu ta agpaspastor ken agtaltalon ti kaaduan nga adipen ni Jehova idi ugma, nalakada a maawatan no apay nga inyarig ni Jehova a Dios ti bagina iti maysa a naayat a pastor. Ammoda a kasapulan a maaywanan ken maasikaso dagiti karnero tapno nasalun-atda. Iti umasping a pamay-an, kasapulan met dagiti tattao ti panangaywan ken panangiwanwan ni Jehova. (Mar. 6:34) No awan dayta, nalakada la a mayaw-awan ken madangran, kas iti naiwarawara a “karkarnero nga awanan iti pastor.” (1 Ar. 22:17) Nupay kasta, siaayat nga ipapaay ni Jehova dagiti kasapulan ti ilina.
3. Ania ti usigentayo iti daytoy nga artikulo?
3 Matarusantayo met ita no kasano a kasla maysa a pastor ni Jehova. Agingga ita, ipapaayna ti kasapulan dagiti arig karnero nga ad-adipenna. Ammuentayo no kasano nga iwanwanwan ken ay-aywananna ita dagiti karnerona. Usigentayo met no ania ti rumbeng nga aramiden dagiti karnero tapno magunggonaanda iti naayat a panangaywan ni Jehova.
TI NASAYAAT A PASTOR MANGDUTOK KADAGITI KATULONGANNA A PAPASTOR
4. Kasano nga ay-aywanan ni Jesus dagiti karnero ni Jehova?
4 Dinutokan ni Jehova ni Jesus kas Ulo ti kongregasion Kristiano. (Efe. 1:22, 23) Kas “ti nasayaat a pastor,” iparparangarang ni Jesus ti pannakaseknan, pangpanggep, ken dagiti kualidad ni Amana. ‘Insukona pay ketdi ti kararuana maigapu kadagiti karnero.’ (Juan 10:11, 15) Anian a nagsayaat a sagut ti subbot nga impaayna para iti sangatauan! (Mat. 20:28) Panggep ni Jehova a “tunggal maysa a mangwatwat iti pammati [ken Jesus] saan koma a madadael no di ket maaddaan iti agnanayon a biag.”—Juan 3:16.
5, 6. (a) Siasino dagiti dinutokan ni Jesus nga agaywan kadagiti karnerona, ken ania ti aramiden dagiti karnero tapno magunggonaanda? (b) Ania koma ti kangrunaan a rason nga agtulnogtayo kadagiti panglakayen iti kongregasion?
5 Kasano a maipakita dagiti karnero a bigbigenda ni Jesu-Kristo kas ti Nasayaat a Pastorda? “Imdengan dagiti karnerok ti timekko,” kuna ni Jesus, “ket am-ammok ida, ket surotendak.” (Juan 10:27) Ti panagimdeng iti timek ti Nasayaat a Pastor kaipapananna ti kanayon a panangsurot iti panangiwanwanna. Ramanenna met ti panagtulnog kadagiti dinutokanna a katulongan a papastor. Imbaga ni Jesus nga itultuloyto dagiti apostol ken ad-adalanna ti trabaho nga inrugina, nga ‘isuro’ ken ‘pakanenda dagiti babassit a karnerona.’ (Mat. 28:20; basaen ti Juan 21:15-17.) Bayat a maisaksaknap ti naimbag a damag, umad-adu ti bilang dagiti adalan ni Kristo. Isu nga inyurnosna nga adda nataengan a Kristiano a papastor a mangaywan kadagiti kongregasion.—Efe. 4:11, 12.
6 Idi sinuratan ni apostol Pablo dagiti manangaywan iti kongregasion ti Efeso idi umuna a siglo, kinunana a ti nasantuan nga espiritu dinutokanna ida kas manangaywan ‘tapno ipastoranda ti kongregasion ti Dios.’ (Ara. 20:28) Kasta met ti annongen ita dagiti Kristiano a manangaywan, yantangay nadutokanda sigun kadagiti Nainkasuratan a kualipikasion nga impaltiing ti nasantuan nga espiritu. No ngarud agtulnogtayo kadagiti manangaywan, raraementayo ni Jehova ken ni Jesus, dagiti dua a naindaklan a Pastor. (Luc. 10:16) Daytoy koma ti kangrunaan a makagapu a situtulok nga agpasakuptayo kadagiti panglakayen. Ngem adda pay dadduma a rason a masapul nga agtulnogtayo iti panangiwanwanda.
7. Kasano a tultulongannaka dagiti panglakayen a mangtaginayon iti nasayaat a relasionmo ken Jehova?
7 Ti pammaregta ken balakad nga ipapaay dagiti panglakayen ket kanayon a naibatay iti mismo a Biblia wenno kadagiti Nainkasuratan a prinsipio. Saanda a dikdiktaran dagiti kapammatianda no ania ti rumbeng nga aramidenda. (2 Cor. 1:24) Imbes ketdi, ar-aramatenda dagiti Nainkasuratan a pagalagadan a tumulong kadagiti padada a Kristiano a mangaramid kadagiti nasayaat a desision ken mangitandudo iti talna ken panagkaykaysa iti kongregasion. (1 Cor. 14:33, 40) Kuna ti Biblia a dagiti panglakayen ‘bambantayanda dagiti kararuatayo.’ Kaipapanan daytoy a kayatda a tulongan ti amin a kameng ti kongregasion a mangtaginayon iti nasayaat a relasionda ken Jehova. Alertoda ngarud a tumulong iti maysa a kabsat a nakaaramid, wenno sakbay pay a makaaramid, iti “di umiso nga addang.” (Gal. 6:1, 2; Jud. 22) Saan kadi a karaman dagitoy kadagiti rason nga ‘agtulnogtayo kadagiti mangidadaulo kadatayo’?—Basaen ti Hebreo 13:17.
8. Kasano a salsalakniban dagiti panglakayen ti arban ti Dios?
8 Ni apostol Pablo, a maysa met a naespirituan a pastor, insuratna kadagiti kakabsat idiay Colosas: “Agaluadkayo: amangan no adda asinoman a mangkayawto kadakayo kas naanupanna babaen iti pilosopia ken ubbaw a panangallilaw maitunos iti tradision dagiti tattao, maitunos iti pagdamdamuan a bambanag ti lubong ket saan a maitunos ken Kristo.” (Col. 2:8) Ipakita daytoy a pakdaar ti sabali pay a rason no apay nga ipangagtayo dagiti Nainkasuratan a balakad dagiti panglakayen. Salsalaknibanda dagiti kakabsat iti asinoman a mangdadael iti pammatida. Impakdaar ni apostol Pedro nga addanto dagiti “ulbod a mammadto” ken “ulbod a mannursuro” a mangsulisog kadagiti nakapuy a Kristiano nga agsukir ken Jehova. (2 Ped. 2:1, 14) Nasken met a mangipaay dagiti panglakayen ita kadagiti umasping a pakdaar no kasapulan. Adun ti kapadasan dagitoy a nataengan a Kristiano a lallaki. Kasta met, sakbay a nadutokanda, naipakitada nga addaanda iti nalawag a pannakaawat iti Kasuratan ken kualipikadoda a mangisuro iti kinapudno a linaon ti Biblia. (1 Tim. 3:2; Tito 1:9) Gapu iti kinanataenganda, balanse a panangmatmatda, ken siribda a naibatay iti Biblia, makaipaayda iti nasayaat a panangiwanwan iti arban.
TI NASAYAAT A PASTOR TARAONAN KEN SALAKNIBANNA DAGITI KARNERO
9. Kasano a tartaraonan ken iwanwanwan ita ni Jesus ti kongregasion Kristiano?
9 Babaen ti organisasionna, mangipapaay ni Jehova iti naruay a naespirituan a taraon kadagiti amin nga adipenna iti intero a lubong. Adu a Nainkasuratan a balakad ti maaw-awattayo babaen kadagiti publikasiontayo. No dadduma, mangipapaay ti organisasion iti direkta a panangiwanwan kadagiti panglakayen ti kongregasion babaen kadagiti surat wenno kadagiti instruksion nga iyal-allatiw dagiti agdaldaliasat a manangaywan. Kadagita a pamay-an, maipapaayan dagiti karnero iti nalawag nga instruksion.
10. Ania ti responsabilidad dagiti naespirituan a papastor mainaig kadagidiay naiwawa?
10 Responsabilidad dagiti manangaywan a salakniban ken aywanan ti naespirituan a salun-at dagiti kameng ti kongregasion, nangnangruna dagidiay nakapuy wenno nakaaramid iti nadagsen a basol. (Basaen ti Santiago 5:14, 15.) Dadduma kadagitoy ti mabalin a naiwawa manipud iti kongregasion ken saandan nga agserserbi iti Dios. Saan kadi nga aramiden ti naasi a panglakayen ti amin a kabaelanna a mangsapul iti tunggal napukaw a karnero ken paregtaenna nga agsubli iti arban? Sigurado a kasta! Inlawlawag ni Jesus: “Di matarigagayan a banag ken ni Amak nga adda sadi langit a mapukaw ti maysa kadagitoy a babassit.”—Mat. 18:12-14.
ANIA KOMA TI PANANGMATMATTAYO KADAGITI PAGKAPUYAN DAGITI KATULONGAN A PAPASTOR?
11. Apay a marigatan ti dadduma nga agpasakup iti panangidaulo dagiti panglakayen?
11 Ni Jehova ken ni Jesus ket perpekto a Papastor. Ngem saan a kasta dagiti tattao a dinutokanda kas katulongan a papastor a mangaywan kadagiti kongregasion. Gapu iti dayta, mabalin a marigatan ti dadduma nga agpasakup iti panangidaulo dagiti panglakayen. Mabalin nga irasonda: ‘Apay koma a denggek ti balakadda ket imperpektoda met a kas kaniak?’ Agpayso a saan a perpekto dagiti panglakayen. Ngem masapul a maaddaantayo iti umiso a panangmatmat kadagiti pagkapuyan ken biddutda.
12, 13. (a) Ania dagiti biddut a naaramidan ti dadduma a lallaki a dinutokan ti Dios? (b) Apay a nailanad iti Biblia dagiti kamali dagiti nadutokan a lallaki?
12 Sibabatad a dakamaten ti Kasuratan dagiti biddut dagiti indibidual nga inaramat ni Jehova a mangidaulo iti nagkauna nga ilina. Kas pagarigan, nadutokan ni David kas ari ken lider ti Israel. Ngem timmulok iti sulisog ket nakabasol iti pannakikamalala ken pammapatay. (2 Sam. 12:7-9) Usigentay met ti naaramidan ni apostol Pedro. Nupay adda dakkel a responsabilidad a naitalek kenkuana iti kongregasion Kristiano idi umuna a siglo, nakaaramid kadagiti nakaro a biddut. (Mat. 16:18, 19; Juan 13:38; 18:27; Gal. 2:11-14) Malaksid ken Jesus, awanen ti perpekto a tao a simmaruno kada Adan ken Eva.
13 Apay nga impaisurat ni Jehova iti Biblia dagiti biddut a naaramidan dagiti lallaki a dinutokanna? Ti maysa a makagapu ket tapno ipakitana a mabalinna nga usaren dagiti imperpekto a lallaki a mangidaulo iti ilina. Kinapudnona, kanayon nga us-usarenna dagiti imperpekto a tattao. Gapuna, saan koma a dagiti kinaimperpekto dagiti mangidadaulo kadatayo ti panggapuantay nga agtanabutob wenno di agtulnog kadakuada. Inanamaen ni Jehova a raemen ken pagtulnogantayo dagitoy a kakabsat a lallaki.—Basaen ti Exodo 16:2, 8.
14, 15. Ania ti maadaltayo iti pamay-an a panangted ni Jehova kadagiti instruksion iti nagkauna nga ilina?
14 Nasken a pagtulnogantayo dagiti mangidadaulo kadatayo. Panunotem no kasano a nangipaay idi ni Jehova kadagiti instruksion iti ilina bayat dagiti kritikal a tiempo. Idi pimmanaw dagiti Israelita iti nagkauna nga Egipto, da Moises ken Aaron ti inaramat ti Dios a mangipaay kadagiti napateg nga instruksion. Tapno maispal dagiti Israelita iti maikasangapulo a saplit, masapul nga agtulnogda kadagiti instruksion. Kas pagarigan, naibilin a mangaramidda iti espesial a pannangan, mangpartida iti karnero, ken iwarsida ti dadduma a darana kadagiti hamba ti ruangan ti balbalayda. Direkta kadi a nagsao ni Jehova kadagiti umili? Saan, masapul nga ipangagda dagiti lallakay ti Israel, a nakaibagaan dagiti espesipiko nga instruksion a naggapu ken Moises. (Ex. 12:1-7, 21-23, 29) Kadagita a kasasaad, ni Moises ken dagiti lallakay ti nangyallatiw kadagiti instruksion ni Jehova agpaay iti ilina. Umasping met iti dayta ti akem dagiti Kristiano a panglakayen ita.
15 Mabalin nga adu pay ti malagipmo a pasamak iti Biblia a nangusaran ni Jehova iti tao wenno anghel a mangyallatiw kadagiti mangispal-biag nga instruksion agpaay iti ilina. Kadagita a pasamak, adda dagiti lallaki nga inikkan ti Dios iti autoridad nga agsao iti naganna ken mangibaga iti ilina iti rumbeng nga aramidenda kadagiti napeggad a tiempo. Saan ngata a kastanto met ti aramiden ni Jehova inton Armagedon? Gapuna, dagiti panglakayen ita a nakaitalkan iti responsabilidad a mangirepresentar ken Jehova wenno iti organisasionna masapul nga agannadda tapno dida lumbes iti autoridad a naitalek kadakuada.
“MAYMAYSA NGA ARBAN, MAYMAYSA A PASTOR”
16. Ania a “sao” ti masapul nga ipangagtayo?
16 Ti ili ni Jehova ket “maymaysa nga arban” nga ay-aywanan ti ‘maysa a pastor,’ ni Jesu-Kristo. (Juan 10:16) Imbaga ni Jesus nga isu ket addanto kadagiti adalanna iti “amin nga al-aldaw agingga iti panungpalan ti sistema ti bambanag.” (Mat. 28:20) Kas Ari idiay langit, kontroladona ti amin a mapasamak sakbay a dadaelenna ti lubong ni Satanas. Tapno agtalinaedtayo a naikaykaysa ken natalged iti arban ti Dios, masapul nga imdengantayo ti ‘sao iti likudantayo,’ a mangibagbaga iti dalan a rumbeng a pagnaantayo. Daytoy a “sao” ramanenna ti kunaen ti nasantuan nga espiritu ti Dios a nailanad iti Biblia ken ti kunaen ni Jehova ken ni Jesus babaen kadagiti dinutokanda a katulongan a papastor.—Basaen ti Isaias 30:21; Apocalipsis 3:22.
17, 18. (a) Apay nga agpegpeggad ti arban ti Dios, ngem ania ti manamnamatayo? (b) Ania ti mausig iti sumaruno nga artikulo?
17 Kuna ti Biblia nga agpagnapagna ni Satanas a “kasla leon a ngumerngernger, nga agsapsapul iti alun-onenna.” (1 Ped. 5:8) Kas iti narungsot ken mabisin nga animal, sipsiputanna ti arban ket agur-uray iti umiso a gundaway a mangkemmeg kadagidiay nakapuy wenno naiwawa. Dayta ti rason a masapul nga agtalinaedtayo a nasinged iti arban ken ni Jehova, ti “pastor ken manangaywan dagiti kararua[tayo].” (1 Ped. 2:25) Kuna ti Apocalipsis 7:17 maipapan kadagiti makalasat iti dakkel a rigat: “Ti Kordero [ni Jesus] . . . ipastorannanto ida, ket idalannanto ida kadagiti ubbog ti dandanum ti biag. Ket ti Dios punasennanto ti amin a lua kadagiti matada.” Anian a nagsayaat daytoy a kari!
18 Ita ta nausigtayon ti nakapatpateg nga akem dagiti Kristiano a panglakayen kas katulongan a papastor, nasayaat nga isaludsodtayo, Kasano a masigurado dagitoy a nadutokan a lallaki nga umiso ti panangtratoda kadagiti karnero ni Jesus? Mausig ti sungbat iti sumaruno nga artikulo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn